《摸鱼儿·宋嫂鱼》
清代·杨葆光

数官家、汴梁都丽，帝京风物堪想。谁家独出调羹手，入市竞夸无两。

河共上。恰令节清明，泼刺随双桨。鼓鼙骤响。倏南渡苍茫，西湖清浅，云水一竿漾。

狂游处，祗道湖山无恙。杯盘聊共清赏。莫嫌邱嫂炎凉惯，醋味也须摹仿。

君试望。只五柳居前，正晒斜阳网。兴亡漫怅。且垂钓归来，酸丁近局，研脍快相饷。

作者简介：（1830—1912）江苏娄县人，字古酝，号苏盦，又号红豆词人。诸生。同治间，居保定莲池书院，与修《畿辅通志》。光绪间官浙江景宁知县。骈散文诗词均有名。有《苏盦集》。